钦定古今图书集成/明伦汇编/人事典/第029卷 > 《礼记》 > 《祭义》
## 钦定古今图书集成/明伦汇编/人事典/第029卷 > 《礼记》 > 《祭义》

昔者，有虞氏贵德而尚齿，夏后氏贵爵而尚齿，殷人
贵富而尚齿，周人贵亲而尚齿。虞、夏、殷、周，天下之盛
王也，未有遗年者。年之贵乎天下久矣，次乎事亲也。

〈注〉四代之治，随时救弊，所贵虽不同，而尚齿则同也，未有遗年齿而不尚者。齿居天下之达尊久矣，老吾老以及人之老，故尊高年次于事亲也。

朝廷同爵，则尚齿，七十杖于朝，君问则席，八十不俟
朝，君问则就之，而弟达乎朝廷矣。

〈大全〉方氏曰：“朝廷莫如爵，乡党莫如齿。”盖朝廷虽以爵为上，然未尝废齿也。

居乡以齿，而老穷不遗，强不犯弱，众不暴寡，而弟达
乎州巷矣。古之道，“五十不为甸徒，颁禽隆诸长者”，而
弟达乎獀狩矣。军旅什伍同爵则尚齿，而弟达乎军
旅矣。

又

天子设四学，当入学而太子齿。

〈注〉四学，虞、夏、殷、周四代之学也。“太子齿”，谓太子与同学者，序长幼之位，不以贵加人也。

又

命齿于乡里，再命齿于族，三命不齿。

〈注〉“一命齿于乡里”，非其乡里则以爵而不以齿可知。再命齿于族，非其族则以爵而不以齿亦可知。“三命不齿”，虽于其族亦不得而齿之矣，则乡里又可知。